b'\n_START_ARTICLE_\nSve \xc4\x87e biti dobro\n_START_SECTION_\nRadnja\n_START_PARAGRAPH_\nPri\xc4\x8da zapo\xc4\x8dinje u trenutku kada saznajemo da su \xc5\xbeivoti glavnih likova, iako sasvim razli\xc4\x8diti i naizgled nepovezani, ustvari isprepleteni na vi\xc5\xa1e razina._NEWLINE_Nizom nesretnih okolnosti i krivih poteza, veliko prijateljstvo i poslovno partnerstvo Matka Bebi\xc4\x87a i Zorana Fabrisa grubo je prekinuto po\xc4\x8detkom 90-ih godina. Danas je Matko Bebi\xc4\x87 uspje\xc5\xa1an gra\xc4\x91evinski poduzetnik i obiteljski \xc4\x8dovjek, a Zoran Fabris je godinama izgubljen i na rubu egzistencije. Nakon dvadesetak godina, oni se ponovo susre\xc4\x87u, a nerazrije\xc5\xa1eni odnosi pokrenut \xc4\x87e uzbudljiva doga\xc4\x91anja u koja \xc4\x87e biti uvu\xc4\x8dene i njihove obitelji._NEWLINE_Matkova prva supruga Marija, koja je preminula za vrijeme poroda, bila je Zoranova sestra. Sudbina nije htjela da Matko dugo tuguje pa mu je nedugo nakon Marijine smrti i ro\xc4\x91enja sina Slavena utjehu pru\xc5\xbeila mlada i lijepa sta\xc5\xbeistica Nevenka. Danas cijenjena lije\xc4\x8dnica Nevenka Augustin\xc4\x8di\xc4\x87-Bebi\xc4\x87, Matku je samo godinu dana nakon gubitka supruge podarila k\xc4\x87er Sun\xc4\x8dicu. Nevenka je uvijek imala jako obiteljsko zale\xc4\x91e u liku svoga oca, umirovljenog kirurga Josipa Augustin\xc4\x8di\xc4\x87a, neko\xc4\x87 vrlo mo\xc4\x87nog \xc4\x8dovjeka. U potpunosti usredoto\xc4\x8den na posao Matko sve manje pa\xc5\xbenje poklanja Nevenki i obitelji. Neizmjerno ga brine neodgovornost 19-godi\xc5\xa1njeg sina Slavena koji \xc5\xbeeli postati rocker i u potpunosti zanemaruje svoje fakultetsko obrazovanje. Slavenova godinu dana mla\xc4\x91a polusestra Sun\xc4\x8dica razma\xc5\xbeena je u\xc4\x8denica \xc4\x8detvrtog razreda Klasi\xc4\x8dne gimnazije._NEWLINE_Nevenku, pak, neprestano razdire osje\xc4\x87aj da je ona samo zamjena za Matkovu najve\xc4\x87u ljubav. U vrijeme dok pro\xc5\xbeivljava bra\xc4\x8dnu krizu Nevenku potresaju i zbivanja u bolnici, gdje se o\xc4\x8dekuje dolazak novog \xc5\xa1efa kirurgije. Prepreka u borbi za mjesto \xc5\xa1efice odjela joj je egoisti\xc4\x8dna lije\xc4\x8dnica Aleksandra koja joj iz \xc4\x8diste zavisti zagor\xc4\x8dava poslovni i privatni \xc5\xbeivot. Probleme Nevenki stvara i mladi razma\xc5\xbeeni specijalizant Anton Ku\xc4\x8dera, kojeg vi\xc5\xa1e zanimaju medicinske sestre nego pacijenti i u\xc4\x8denje o medicinskim zahvatima._NEWLINE_No ni Matku u potpunosti ne cvjetaju ru\xc5\xbee na poslovnom planu. Osim \xc5\xa1to mu probleme stvara pomo\xc4\x87nik Tomo, u njegov \xc5\xbeivot se ponovno vra\xc4\x87a Zoran, koji uz pomo\xc4\x87 arhitekta Kre\xc5\xa1e Anti\xc4\x87a i novinarke Mile Radi\xc4\x87 namjerava pomrsiti Matkove poslovne planove u vezi izgradnje Metropolisa u siroma\xc5\xa1nom naselju Brezovo. Na putu u ostvarenju poslovnog poduhvata Matku se na putu na\xc4\x91u i skromna prodava\xc4\x8dica Ivana i njen nasilni suprug Marko \xc5\xa0ari\xc4\x87 koji \xc5\xbeive u Brezovu i ne namjeravaju napustiti svoj dom. Kasnije se Matku na putu na\xc4\x91e gradski pro\xc4\x8delnik Branko Macanovi\xc4\x87 koji ne\xc4\x87e stati dok ne kupi Matkovu firmu. Matkov konzultant Tomo ubije tajnicu Ljubicu te zavr\xc5\xa1i u zatvoru. Macanovi\xc4\x87 ga oslobodi te se Tomo i Macanovi\xc4\x87 zajedno udru\xc5\xbee kako bi upropastili Matkovu karijeru te Zoranov biro.'